古廟
作者：王令
朝代：宋

paragraphs: 古廟隆隆敞庭扉，風雨剥壁黦柱榱。
我來安知神所依，穹堂窸窣風旛旂。
神君龐軀突鬚眉，視我睨睚坐倨箕。
惕爍觀者駭不怡，羣鬼後先張福威。
直東之廂步逶迤，目益所見怪可嘘。
馬牛羊犬雜豕雞，或戴以首旁四支。
間有人面身亦非，老祝趨前爲衆詞。
口吻囁嚅言嗢吚，稱别狀類顧東西。
唱號名字分何誰，空虛冥寞非所期。
豈亦以此爲人尸，視其膚革巳彪狸。
寧有中反恬肝脾，又有械器身挈持。
傳言癘疫此乃資，古之日行歷虚危。
猶恐盛陰鬼所隨，磔儺於門驅使馳。
今安取此廟以祠，不念延虐殆尫羸。
農凶年多苦餓饑，苟幸得飽不擇祈。
來則拜叩盡敬祗，幸天之澤偷自歸。
民德且恐報之時，餗肴豊鮮牲魚肥。
欲奠以獻更濯巵，進謝千語拜百低。
工鼓於庭巫舞衣，祝傳神醉下福禧。
農謝神去祝徹之，庭前匕割棄餘遺。
鵠烏下爭趁不飛，回顧神面如故時。
意者不爲祭謝移，嗚呼神固非吾知。